title: Sklep Komisije (EU) 2019/236 z dne 7. februarja 2019 o določitvi notranjih pravil glede zagotavljanja informacij posameznikom, na katere se nanašajo osebni podatki, in omejevanja nekaterih njihovih pravic v okviru obdelave osebnih podatkov s strani Evropske komisije za namene notranje varnosti institucij Unije

text:
                  8.2.2019

                  SL

                  Uradni list Evropske unije

                  L 37/144

         SKLEP KOMISIJE (EU) 2019/236
         z dne 7. februarja 2019
         o določitvi notranjih pravil glede zagotavljanja informacij posameznikom, na katere se nanašajo osebni podatki, in omejevanja nekaterih njihovih pravic v okviru obdelave osebnih podatkov s strani Evropske komisije za namene notranje varnosti institucij Unije
         EVROPSKA KOMISIJA JE –
         ob upoštevanju Pogodbe o delovanju Evropske unije in zlasti člena 249(1) Pogodbe,
         ob upoštevanju naslednjega:

                     (1)

                     Komisija mora delovati v varnem okolju. Za doseganje tega cilja potrebuje usklajen in celovit pristop glede varnosti z zagotavljanjem ustreznih ravni zaščite oseb, sredstev in informacij v skladu z ugotovljenimi tveganji ter učinkovitim in pravočasnim zagotavljanjem varnosti. Komisija se na področju varnosti sooča z resnimi grožnjami in izzivi, zlasti kar zadeva terorizem, kibernetske napade ter politično in gospodarsko vohunjenje.

                     (2)

                     Za zagotovitev varnosti oseb, sredstev in informacij Komisija, zlasti prek Direktorata za varnost Generalnega direktorata za človeške vire in varnost, sprejema ukrepe iz Sklepa Komisije (EU, Euratom) 2015/443 (1), ki vključujejo obdelavo več vrst osebnih podatkov. Ti ukrepi zajemajo izvajanje varnostnega preverjanja zanesljivosti v skladu s členom 7(5), ocen ogroženosti v skladu s členom 12 in varnostnih poizvedb v skladu s členom 13 Sklepa (EU, Euratom) 2015/443. Komisija v okviru svojega preiskovalnega mandata iz različnih virov (javnih organov in fizičnih oseb) zbira informacije v preiskovalnem interesu, vključno z osebnimi podatki, ter jih pred poizvedovalnimi ali usklajevalnimi dejavnostmi, med njimi in po njih izmenjuje z drugimi institucijami, organi, uradi in agencijami Unije, pristojnimi organi držav članic in tretjih držav ter mednarodnimi organizacijami.

                     (3)

                     Vrste osebnih podatkov, ki jih Komisija obdeluje, so na primer identifikacijski podatki, kontaktni podatki, poklicni podatki in podatki, povezani s predmetom varnostnega preverjanja zanesljivosti, ocene ogroženosti ali varnostne poizvedbe. Osebni podatki se hranijo v varnem elektronskem okolju, da se prepreči nezakonit dostop do podatkov ali njihov prenos osebam zunaj Komisije. Osebni podatki se do konca poizvedbe hranijo v službah Komisije, ki so pristojne za poizvedbo. Za različne dejavnosti obdelave se uporabljajo različna obdobja hrambe, odvisno od kategorije poizvedbe, in sicer ali gre za področje sumov kaznivih dejanj, protiobveščevalne dejavnosti ali protiterorizma. Ob koncu obdobja hrambe se informacije, povezane z zadevo, vključno z osebnimi podatki, izbrišejo (2).

                     (4)

                     Komisija mora pri opravljanju svojih nalog kot upravljavec spoštovati pravice fizičnih oseb v zvezi z obdelavo osebnih podatkov, ki jih priznavata člen 8(1) Listine Evropske unije o temeljnih pravicah in člen 16(1) Pogodbe o delovanju Evropske unije, ter pravice na podlagi Uredbe (EU) 2018/1725 Evropskega parlamenta in Sveta (3). Hkrati mora Komisija upoštevati stroga pravila o zaupnosti iz člena 9 Sklepa (EU, Euratom) 2015/443.

                     (5)

                     V nekaterih okoliščinah je treba pravice, ki jih imajo posamezniki, na katere se nanašajo osebni podatki, na podlagi Uredbe (EU) 2018/1725, uskladiti s potrebo po tem, da Komisija učinkovito izvaja svoje naloge zagotavljanja varnosti oseb, sredstev in informacij v Komisiji v skladu s Sklepom (EU, Euratom) 2015/443, zlasti varnostnih poizvedb, ob tem pa v celoti spoštovati temeljne pravice in svoboščine drugih posameznikov, na katere se nanašajo osebni podatki. V ta namen člen 25(1)(c), (d) in (h) Uredbe (EU) 2018/1725 Komisiji omogoča omejitev uporabe členov 14 do 17, 19, 20 in 35 ter načela preglednosti, določenega v členu 4(1)(a), kolikor njegove določbe ustrezajo pravicam in obveznostim iz členov 14 do 17, 19 in 20 navedene uredbe.

                     (6)

                     Da bi Komisija lahko učinkovito izvajala svoje naloge zagotavljanja varnosti oseb, sredstev in informacij v Komisiji v skladu s Sklepom (EU, Euratom) 2015/443, zlasti varnostnih poizvedb, ter da bi se ob tem upoštevali standardi varstva osebnih podatkov iz Uredbe (EU) 2018/1725, je treba sprejeti notranja pravila, na podlagi katerih lahko Komisija omeji pravice posameznikov, na katere se nanašajo osebni podatki, v skladu s členom 25(1)(c),(d) in (h) Uredbe (EU) 2018/1725.

                     (7)

                     Ta notranja pravila bi morala zajemati vse postopke obdelave, ki jih izvaja Komisija pri opravljanju svojih nalog zagotavljanja varnosti oseb, sredstev in informacij v Komisiji v skladu s Sklepom (EU, Euratom) 2015/443, zlasti svoje preiskovalne funkcije na področju varnosti. Ta pravila bi se morala uporabljati za postopke obdelave, izvedene pred začetkom preiskave, med preiskavami in med spremljanjem nadaljnjih ukrepov v zvezi z rezultati preiskav.

                     (8)

                     Za zagotovitev skladnosti s členi 14, 15 in 16 Uredbe (EU) 2018/1725 bi morala Komisija vse posameznike pregledno in usklajeno obveščati o svojih dejavnostih, ki vključujejo obdelavo njihovih osebnih podatkov, in o njihovih pravicah z obvestilom o varstvu podatkov, objavljenim na spletišču Komisije.

                     (9)

                     Prav tako bi morala Komisija posamično in v ustrezni obliki obvestiti posameznike, na katere se nanašajo osebni podatki in ki so vključeni v varnostno poizvedbo, tj. zadevne osebe in priče. Komisija bi morala poleg tega posamično obvestiti osebe, katerih podatki se obdelujejo v okviru varnostnih ukrepov, sprejetih na podlagi člena 7(5) ter člena 12(1)(d) in (e) Sklepa (EU, Euratom) 2015/443, in sicer pri preiskavah prostorov Komisije ter komunikacijskih in informacijskih sistemov in opreme.

                     (10)

                     Na podlagi člena 25 Uredbe (EU) 2018/1725 je morda potrebno, da Komisija omeji zagotavljanje informacij posameznikom, na katere se nanašajo osebni podatki, in uveljavljanje drugih pravic posameznikov, na katere se nanašajo osebni podatki, da bi se zaščitili zlasti varnostna poizvedba, njena preiskovalna orodja in metode, varnostne poizvedbe in postopki drugih javnih organov ter pravice drugih oseb v zvezi z navedeno varnostno poizvedbo, preiskavami in/ali postopki.

                     (11)

                     V nekaterih primerih bi lahko zagotavljanje posebnih informacij posameznikom, na katere se nanašajo osebni podatki, ali razkritje obstoja poizvedbe ali varnostnih ukrepov, sprejetih na podlagi člena 12(1)(d) in (e) Sklepa (EU, Euratom) 2015/443, in sicer preiskav prostorov Komisije ter komunikacijskih in informacijskih sistemov in opreme, onemogočilo ali resno ogrozilo namen poizvedbe ter zmožnost Komisije za zagotavljanje varnosti in zlasti učinkovitega izvajanja varnostnih poizvedb v prihodnosti.

                     (12)

                     Da se ohrani učinkovito sodelovanje iz člena 17(2) in (3) Sklepa (EU, Euratom) 2015/443, je morda poleg tega potrebno, da Komisija omeji uporabo pravic posameznikov, na katere se nanašajo osebni podatki, da se zaščitijo postopki obdelave drugih institucij, organov, uradov in agencij Unije ali pristojnih organov držav članic. V ta namen bi se morala Komisija s temi institucijami, organi, uradi in agencijami ter drugimi organi posvetovati o ustreznih razlogih za uvedbo omejitev ter o potrebi po omejitvah in njihovi sorazmernosti.

                     (13)

                     Komisija mora morda omejiti tudi zagotavljanje informacij posameznikom, na katere se nanašajo osebni podatki, in uporabo drugih pravic posameznikov, na katere se nanašajo osebni podatki, v zvezi z osebnimi podatki, prejetimi od tretjih držav ali mednarodnih organizacij, da bi izpolnila svojo dolžnost sodelovanja s temi državami ali organizacijami in tako ohranila pomemben cilj v splošnem javnem interesu Unije. Vendar pa lahko v nekaterih okoliščinah interes ali temeljne pravice posameznika, na katerega se nanašajo osebni podatki, prevladajo nad interesom mednarodnega sodelovanja.

                     (14)

                     Komisija bi morala vse omejitve obravnavati pregledno in vsako uporabo omejitev registrirati v ustreznem sistemu evidentiranja.

                     (15)

                     V skladu s členom 25(8) Uredbe (EU) 2018/1725 lahko upravljavci preložijo, opustijo ali zavrnejo zagotavljanje informacij o razlogih za uporabo omejitve posamezniku, na katerega se nanašajo osebni podatki, če bi zagotovitev teh informacij na kakršen koli način ogrozila namen omejitve. To zlasti velja za primere omejitev pravic iz členov 16 in 35 Uredbe (EU) 2018/1725.

                     (16)

                     Komisija bi morala redno pregledovati uvedene omejitve za zagotovitev, da so pravice posameznika, na katerega se nanašajo osebni podatki, do obveščenosti v skladu s členoma 16 in 35 Uredbe (EU) 2018/1725 omejene le, dokler so take omejitve potrebne, da se Komisiji omogoči zagotavljanje varnosti in zlasti izvajanje varnostnih poizvedb.

                     (17)

                     Kadar se omejijo druge pravice posameznikov, na katere se nanašajo osebni podatki, bi moral upravljavec za vsak primer posebej oceniti, ali bi sporočanje omejitve ogrozilo njen namen.

                     (18)

                     Pooblaščena oseba za varstvo podatkov Komisije bi morala opraviti neodvisen pregled uporabe omejitev, da se zagotovi skladnost s tem sklepom.

                     (19)

                     Evropski nadzornik za varstvo podatkov je mnenje izdal 10. decembra 2018 –

               SPREJELA NASLEDNJI SKLEP:

            Člen 1
            Predmet urejanja in področje uporabe

               1.   Ta sklep določa pravila, ki jih mora Komisija upoštevati za obveščanje posameznikov, na katere se nanašajo osebni podatki, o obdelavi njihovih podatkov v skladu s členi 14, 15 in 16 Uredbe (EU) 2018/1725 pri izvajanju vseh svojih nalog na podlagi Sklepa (EU, Euratom) 2015/443.
               Določa tudi pogoje, pod katerimi lahko Komisija omeji uporabo členov 4, 14 do 17, 19, 20 in 35 Uredbe (EU) 2018/1725 v skladu s členom 25(1)(c), (d) in (h) navedene uredbe.

               2.   Ta sklep se uporablja za obdelavo osebnih podatkov s strani Komisije za namene dejavnosti, ki se v skladu s Sklepom (EU, Euratom) 2015/443 izvajajo za zagotavljanje varnosti oseb, sredstev in informacij v Komisiji, ali v povezavi s temi dejavnostmi.

            Člen 2
            Veljavne izjeme in omejitve

               1.   Komisija pri izvajanju svojih nalog v zvezi s pravicami posameznikov, na katere se nanašajo osebni podatki, v skladu z Uredbo (EU) 2018/1725 preuči, ali velja katera od izjem iz navedene uredbe.

               2.   Ob upoštevanju členov 3 do 7 tega sklepa lahko Komisija omeji uporabo členov 14 do 17, 19, 20 in 35 Uredbe (EU) 2018/1725 ter načela preglednosti iz člena 4(1)(a) navedene uredbe, kolikor njegove določbe ustrezajo pravicam in obveznostim iz členov 14 do 17, 19 in 20 Uredbe (EU) 2018/1725, kadar bi izvrševanje teh pravic in obveznosti ogrozilo notranjo varnost institucij, organov, uradov ali agencij Unije, vključno z njihovimi elektronskimi komunikacijskimi omrežji, med drugim z razkritjem njenih preiskovalnih orodij in metod v okviru varnostnih poizvedb, ali negativno vplivalo na pravice in svoboščine drugih posameznikov, na katere se nanašajo osebni podatki.

               3.   Ob upoštevanju členov 3 do 7 lahko Komisija omeji pravice in obveznosti iz odstavka 2 tega člena v zvezi z osebnimi podatki, pridobljenimi od drugih institucij, organov, agencij in uradov Unije, pristojnih organov držav članic ali tretjih držav ali mednarodnih organizacij, v naslednjih okoliščinah:

                           (a)

                           kadar bi izvrševanje teh pravic in obveznosti lahko omejile druge institucije, organi, agencije in uradi Unije na podlagi drugih aktov iz člena 25 Uredbe (EU) 2018/1725 ali v skladu s poglavjem IX navedene uredbe ali v skladu z Uredbo (EU) 2016/794 Evropskega parlamenta in Sveta (4) ali Uredbo Sveta (EU) 2017/1939 (5);

                           (b)

                           kadar bi izvrševanje teh pravic in obveznosti lahko omejili pristojni organi držav članic na podlagi aktov iz člena 23 Uredbe (EU) 2016/679 Evropskega parlamenta in Sveta (6) ali v skladu z nacionalnimi ukrepi za prenos členov 13(3), 15(3) ali 16(3) Direktive (EU) 2016/680 Evropskega parlamenta in Sveta (7);

                           (c)

                           kadar bi izvrševanje teh pravic in obveznosti lahko ogrozilo sodelovanje Komisije s tretjimi državami ali mednarodnimi organizacijami v zvezi z izmenjavami informacij o morebitnih grožnjah na področju protiobveščevalne dejavnosti in protiterorizma ter pri izvajanju varnostnih poizvedb.

                     Komisija se pred uporabo omejitev v okoliščinah iz točk (a) in (b) prvega pododstavka posvetuje z zadevnimi institucijami, organi, agencijami ali uradi Unije ali pristojnimi organi držav članic, razen če je Komisiji jasno, da je uporaba omejitve določena z enim od aktov iz navedenih točk, ali če bi tako posvetovanje ogrozilo namen njenih dejavnosti na podlagi Sklepa (EU/Euratom) 2015/443.
               Točka (c) prvega pododstavka tega odstavka se ne uporablja, kadar interesi ali temeljne pravice in svoboščine posameznikov, na katere se nanašajo osebni podatki, prevladajo nad interesom Komisije za sodelovanje s tretjimi državami ali mednarodnimi organizacijami.

               4.   Odstavki 1, 2 in 3 ne posegajo v uporabo drugih sklepov Komisije, ki določajo notranja pravila glede zagotavljanja informacij posameznikom, na katere se nanašajo osebni podatki, in omejevanja nekaterih pravic na podlagi člena 25 Uredbe (EU) 2018/1725, in člena 23 poslovnika Komisije.

            Člen 3
            Zagotavljanje informacij posameznikom, na katere se nanašajo osebni podatki

               1.   Komisija na svojem spletišču objavi obvestila o varstvu podatkov, s katerimi vse posameznike, na katere se nanašajo osebni podatki, obvesti o svojih dejavnostih, ki vključujejo obdelavo njihovih osebnih podatkov in ki jih izvaja za izpolnjevanje svojih nalog na podlagi Sklepa (EU, Euratom) 2015/443.

               2.   Komisija posamično in v ustrezni obliki obvesti priče in osebe, ki jih zadeva varnostna poizvedba, o obdelavi njihovih osebnih podatkov. Komisija poleg tega posamično obvesti osebe, katerih podatki se obdelujejo v okviru varnostnih ukrepov, sprejetih na podlagi člena 7(5) ter člena 12(1)(d) in (e) Sklepa (EU, Euratom) 2015/443, in sicer pri preiskavah prostorov Komisije ter komunikacijskih in informacijskih sistemov in opreme.

               3.   Kadar Komisija v celoti ali delno omeji zagotavljanje informacij posameznikom, na katere se nanašajo osebni podatki, iz odstavka 2 tega člena, razloge za omejitev evidentira in registrira v skladu s členom 6 tega sklepa.

            Člen 4
            Pravica posameznikov, na katere se nanašajo osebni podatki, do dostopa, pravica do izbrisa in pravica do omejitve obdelave

               1.   Kadar Komisija v celoti ali delno omeji pravico posameznikov, na katere se nanašajo osebni podatki, do dostopa do podatkov, pravico do izbrisa ali pravico do omejitve obdelave iz členov 17, 19 oziroma 20 Uredbe (EU) 2018/1725, zadevnega posameznika, na katerega se nanašajo osebni podatki, v svojem odgovoru na zahtevo za dostop, izbris ali omejitev obdelave obvesti o uporabljeni omejitvi in glavnih razlogih zanjo ter o možnosti vložitve pritožbe pri Evropskem nadzorniku za varstvo podatkov ali možnosti uveljavljanja pravnega sredstva na Sodišču Evropske unije.

               2.   Zagotavljanje informacij o razlogih za omejitev iz odstavka 1 tega člena se lahko preloži, opusti ali zavrne za tako dolgo, dokler bi ogrožalo namen omejitve.

               3.   Komisija razloge za omejitev evidentira in registrira v skladu s členom 6 tega sklepa.

               4.   Kadar je pravica do dostopa v celoti ali delno omejena, lahko posameznik, na katerega se nanašajo osebni podatki, pravico do dostopa uveljavlja prek Evropskega nadzornika za varstvo podatkov v skladu členom 25(6), (7) in (8) Uredbe (EU) 2018/1725.

            Člen 5
            Sporočanje kršitve varstva osebnih podatkov posameznikom, na katere se nanašajo osebni podatki
            Kadar Komisija omeji sporočanje kršitve varstva osebnih podatkov posamezniku, na katerega se nanašajo osebni podatki, iz člena 35 Uredbe (EU) 2018/1725, razloge za omejitev evidentira in registrira v skladu s členom 6 tega sklepa.

            Člen 6
            Evidentiranje omejitev in njihov vpis v register

               1.   Komisija evidentira razloge za kakršno koli omejitev, ki se uporabi na podlagi tega sklepa, vključno z oceno potrebe po omejitvi in njene sorazmernosti, pri čemer upošteva zadevne elemente iz člena 25(2) Uredbe (EU) 2018/1725.
               V ta namen se evidentira, kako bi uveljavljanje pravice ogrozilo namen nalog Komisije na podlagi Sklepa (EU, Euratom) 2015/443 ali omejitev, ki se uporabljajo v skladu s členom 2(2) ali (3), ali negativno vplivalo na pravice in svoboščine drugih posameznikov, na katere se nanašajo osebni podatki.

               2.   Evidenca in po potrebi dokumenti, ki vsebujejo temeljna dejstva in pravne elemente, se registrirajo. Na zahtevo se predložijo Evropskemu nadzorniku za varstvo podatkov.

            Člen 7
            Trajanje omejitev

               1.   Omejitve iz členov 3, 4 in 5 tega sklepa se še naprej uporabljajo, dokler obstajajo razlogi, ki jih upravičujejo.

               2.   Ko razlogi za omejitev iz člena 3 ali 5 tega sklepa ne obstajajo več, Komisija odpravi omejitev in glavne razloge za omejitev sporoči posamezniku, na katerega se nanašajo osebni podatki. Komisija hkrati obvesti posameznika, na katerega se nanašajo osebni podatki, da lahko kadar koli vloži pritožbo pri Evropskem nadzorniku za varstvo podatkov ali uveljavlja pravno sredstvo na Sodišču Evropske unije.

               3.   Komisija uporabo omejitev iz členov 4 in 6 pregleda vsakih šest mesecev od začetka njihove uporabe in ob zaključku zadevne preiskave. Komisija nato vsako leto preuči potrebo po ohranitvi kakršne koli omejitve/preložitve.

            Člen 8
            Pregled s strani pooblaščene osebe za varstvo podatkov

               1.   Pooblaščena oseba za varstvo podatkov Komisije se brez nepotrebnega odlašanja obvesti, kadar se pravice posameznikov, na katere se nanašajo osebni podatki, omejijo v skladu s tem sklepom. Na zahtevo se pooblaščeni osebi za varstvo podatkov zagotovi dostop do evidence in vseh dokumentov, ki vsebujejo temeljna dejstva in pravne elemente.

               2.   Pooblaščena oseba za varstvo podatkov Komisije lahko zahteva pregled omejitev. Pooblaščena oseba za varstvo podatkov se obvesti o rezultatu zahtevanega pregleda.

               3.   Izmenjave informacij s pooblaščeno osebo za varstvo podatkov med celotnim postopkom se v ustrezni obliki evidentirajo.

            Člen 9
            Ta sklep začne veljati tretji dan po objavi v Uradnem listu Evropske unije.

            V Bruslju, 7. februarja 2019

                  Za Komisijo

                  Predsednik

               Jean-Claude JUNCKER

            (1)  Sklep Komisije (EU, Euratom) 2015/443 z dne 13. marca 2015 o varnosti v Komisiji (UL L 72, 17.3.2015, str. 41).

            (2)  Hrambo spisov v Komisiji ureja skupni seznam hrambe, regulativni dokument (zadnja različica je SEC(2012) 713) v obliki načrta hrambe, ki določa obdobja hrambe različnih vrst spisov Komisije.

            (3)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

            (4)  Uredba (EU) 2016/794 Evropskega parlamenta in Sveta z dne 11. maja 2016 o Agenciji Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) ter nadomestitvi in razveljavitvi sklepov Sveta 2009/371/PNZ, 2009/934/PNZ, 2009/935/PNZ, 2009/936/PNZ in 2009/968/PNZ (UL L 135, 24.5.2016, str. 53).

            (5)  Uredba Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (UL L 283, 31.10.2017, str. 1).

            (6)  Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

            (7)  Direktiva (EU) 2016/680 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov, ki jih pristojni organi obdelujejo za namene preprečevanja, preiskovanja, odkrivanja ali pregona kaznivih dejanj ali izvrševanja kazenskih sankcij, in o prostem pretoku takih podatkov ter o razveljavitvi Okvirnega sklepa Sveta 2008/977/PNZ (UL L 119, 4.5.2016, str. 89).


title: Sklep Sveta (EU) 2019/304 z dne 18. februarja 2019 o uradnem obvestilu Združenega kraljestva Velika Britanija in Severna Irska, da ne želi več sodelovati pri izvajanju nekaterih določb schengenskega pravnega reda iz Uredbe Sveta (ES) št. 377/2004 o vzpostavitvi mreže uradnikov za zvezo za priseljevanje

text:
                  22.2.2019

                  SL

                  Uradni list Evropske unije

                  L 51/7

         SKLEP SVETA (EU) 2019/304
         z dne 18. februarja 2019
         o uradnem obvestilu Združenega kraljestva Velika Britanija in Severna Irska, da ne želi več sodelovati pri izvajanju nekaterih določb schengenskega pravnega reda iz Uredbe Sveta (ES) št. 377/2004 o vzpostavitvi mreže uradnikov za zvezo za priseljevanje
         SVET EVROPSKE UNIJE JE –
         ob upoštevanju Pogodbe o Evropski uniji,
         ob upoštevanju Pogodbe o delovanju Evropske unije,
         ob upoštevanju predloga Evropske komisije,
         ob upoštevanju Protokola št. 19 o schengenskem pravnem redu, vključenem v okvir Evropske unije, ki je priložen Pogodbi o Evropski uniji in Pogodbi o delovanju Evropske unije, ter zlasti člena 5(3) Protokola,
         ob upoštevanju uradnega obvestila vlade Združenega kraljestva Velika Britanija in Severna Irska, podanega v skladu s členom 5(2) Protokola št. 19 o schengenskem pravnem redu, vključenem v okvir Evropske unije, s pismom predsedniku Sveta z dne 1. oktobra 2018 o tem, da ne želi sodelovati pri predlogu uredbe Evropskega parlamenta in Sveta o vzpostavitvi evropske mreže uradnikov za zvezo za priseljevanje,
         ob upoštevanju naslednjega:

                     (1)

                     Združeno kraljestvo sodeluje pri Uredbi Sveta (ES) št. 377/2004 (1), kakor je bila spremenjena z Uredbo (EU) št. 493/2011 Evropskega parlamenta in Sveta z dne 5. aprila 2011 (2).

                     (2)

                     Združeno kraljestvo je 1. oktobra 2018 v zahtevanem trimesečnem roku uradno obvestilo predsednika Sveta, da ne želi sodelovati pri sprejetju prenovitve Uredbe (ES) št. 377/2004, ki jo je Komisija predlagala 16. maja 2018, Svet pa v vseh zahtevanih jezikih prejel 2. julija 2018.

                     (3)

                     Cilj Uredbe (ES) št. 377/2004 je okrepiti sodelovanje med uradniki za zvezo za priseljevanje, napotenimi v tretje države, zlasti z določitvijo obveznosti vzpostavitve lokalnih ali regionalnih mrež med uradniki za zvezo za priseljevanje ter s spodbujanjem uporabe namenskega elektronskega orodja za redne izmenjave informacij znotraj lokalnih mrež in vzpostavitvijo sistema poročanja o dejavnostih mrež uradnikov za zvezo za priseljevanje na podlagi polletnih poročil predsedstva, ne da bi bila pri tem potrebna uporaba kakršnih koli operativnih sistemov ali neposredno povezovanje s kakršnimi koli pravnimi določbami, ki jih vsebujejo drugi pravni instrumenti, ki so del schengenskega pravnega reda.

                     (4)

                     Predlog za prenovitev Uredbe (ES) št. 377/2004 z dne 16. maja 2018, katerega namen je izboljšati usklajevanje in optimizirati uporabo uradnikov za zvezo za priseljevanje, vključno z novimi evropskimi uradniki za zvezo, napotenimi v tretje države, da bi se učinkoviteje odzivali na prednostne naloge EU na področju migracij, ne odstopa od narave veljavne Uredbe (ES) št. 377/2004, kolikor to zadeva specifično povezovanje z drugimi deli schengenskega pravnega reda.

                     (5)

                     Zato se lahko predlog za prenovitev Uredbe (ES) št. 377/2004, tako kot veljavna Uredba (ES) št. 377/2004, šteje za samostojen ukrep v okviru schengenskega pravnega reda, ki se operativno ne povezuje z drugimi pravnimi instrumenti, ki so del schengenskega pravnega reda.

                     (6)

                     V tem izjemnem primeru in glede na samostojno naravo veljavne Uredbe (ES) št. 377/2004, v okviru schengenskega pravnega reda se lahko šteje, da če Združeno kraljestvo ne sodeluje več pri veljavni uredbi ali njenih nadaljnjih spremembah, vendar še naprej sodeluje v preostalem schengenskem pravnem redu, v katerem trenutno sodeluje na podlagi Sklepa Sveta 2000/365/ES (3), bi to zagotovilo sodelovanje Združenega kraljestva v kar največji možni meri, ne da bi bilo pri tem resno ogroženo delovanje drugih delov schengenskega pravnega reda v praksi, in ob spoštovanju njihove povezanosti.

                     (7)

                     Zato bi se moral v skladu s členom 5(3) Protokola št. 19 od začetka veljavnosti predlagane prenovitve Uredbe (ES) št. 377/2004 za Združeno kraljestvo Velika Britanija in Severna Irska v zvezi z veljavno Uredbo (ES) št. 377/2004 in vsemi njenimi nadaljnjimi spremembami, vključno s predlogom za prenovitev Uredbe (ES) št. 377/2004, prenehati uporabljati člen 8(2) Sklepa 2000/365/ES.

                     (8)

                     Zato bi se morala v skladu s členom 5(3) Protokola št. 19 od začetka veljavnosti predlagane prenovitve prenehati uporabljati tudi točka 6 Priloge I k Sklepu Sveta 2004/926/ES (4) v zvezi z Uredbo (ES) št. 377/2004 –

               SPREJEL NASLEDNJI SKLEP:

            Člen 1
            Sklep 2000/365/ES in točka 6 Priloge I k Sklepu 2004/926/ES se z dnem začetka veljavnosti predlagane prenovitve Uredbe Evropskega parlamenta in Sveta o vzpostavitvi evropske mreže uradnikov za zvezo za priseljevanje prenehata uporabljati za Združeno kraljestvo Velika Britanija in Severna Irska v zvezi z Uredbo Sveta (ES) št. 377/2004 in vsemi njenimi nadaljnjimi spremembami.

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 18. februarja 2019

                  Za Svet

                  Predsednica

               F. MOGHERINI

            (1)  Uredba Sveta (ES) št. 377/2004 z dne 19. februarja 2004 o vzpostavitvi mreže uradnikov za zvezo za priseljevanje (UL L 64, 2.3.2004, str. 1).

            (2)  Uredba (EU) št. 493/2011 Evropskega parlamenta in Sveta z dne 5. aprila 2011 o spremembah Uredbe Sveta (ES) št. 377/2004 o vzpostavitvi mreže uradnikov za zvezo za priseljevanje (UL L 141, 27.5.2011, str. 13).

            (3)  Sklep Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda (UL L 131, 1.6.2000, str. 43).

            (4)  Sklep Sveta 2004/926/ES z dne 22. decembra 2004 o izvajanju delov schengenskega pravnega reda s strani Združenega kraljestva Velike Britanije in Severne Irske (UL L 395, 31.12.2004, str. 70).


title: Sklep Sveta (EU) 2019/380 z dne 4. marca 2019 o stališču, ki se v imenu Evropske unije zastopa v Skupnem odboru EGP glede spremembe Priloge IX (Finančne storitve) in Priloge XIX (Varstvo potrošnikov) k Sporazumu EGP (Besedilo velja za EGP.)

text:
                  11.3.2019

                  SL

                  Uradni list Evropske unije

                  L 69/43

         SKLEP SVETA (EU) 2019/380
         z dne 4. marca 2019
         o stališču, ki se v imenu Evropske unije zastopa v Skupnem odboru EGP glede spremembe Priloge IX (Finančne storitve) in Priloge XIX (Varstvo potrošnikov) k Sporazumu EGP
         (Besedilo velja za EGP)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 114 v povezavi s členom 218(9) Pogodbe,
         ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru (1) in zlasti člena 1(3) Uredbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o Evropskem gospodarskem prostoru (2) (v nadaljnjem besedilu: Sporazum EGP) je začel veljati 1. januarja 1994.

                     (2)

                     V skladu s členom 98 Sporazuma EGP se lahko Skupni odbor EGP med drugim odloči spremeniti Prilogo IX (Finančne storitve) in Prilogo XIX (Varstvo potrošnikov) k navedenemu Sporazumu.

                     (3)

                     Direktivo 2014/17/EU Evropskega parlamenta in Sveta (3) je treba vključiti v Sporazum EGP.

                     (4)

                     Prilogi IX in XIX k Sporazumu EGP bi bilo zato treba ustrezno spremeniti.

                     (5)

                     Stališče Unije v Skupnem odboru EGP bi moralo zato temeljiti na priloženem osnutku sklepa –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Skupnem odboru EGP glede predlagane spremembe Priloge IX (Finančne storitve) in Priloge XIX (Varstvo potrošnikov) k Sporazumu EGP, temelji na osnutku sklepa Skupnega odbora EGP, priloženega temu sklepu.

            Člen 2
            Ta sklep začne veljati na dan sprejetja.

            V Bruslju, 4. marca 2019

                  Za Svet

                  Predsednik

               A. ANTON

            (1)  UL L 305, 30.11.1994, str. 6.

            (2)  UL L 1, 3.1.1994, str. 3.

            (3)  Direktiva 2014/17/ЕU Evropskega parlamenta in Sveta z dne 4. februarja 2014 o potrošniških kreditnih pogodbah za stanovanjske nepremičnine in spremembi direktiv 2008/48/ES in 2013/36/EU ter Uredbe (EU) št. 1093/2010 (UL L 60, 28.2.2014, str. 34).

            OSNUTEK
            SKLEPA SKUPNEGA ODBORA EGP št. …/2019
            z dne …
            o spremembi Priloge IX (Finančne storitve) in Priloge XIX (Varstvo potrošnikov) k Sporazumu EGP
            SKUPNI ODBOR EGP JE –
            ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP) in zlasti člena 98 Sporazuma EGP,
            ob upoštevanju naslednjega:

                        (1)

                        Direktivo 2014/17/ЕU Evropskega parlamenta in Sveta z dne 4. februarja 2014 o potrošniških kreditnih pogodbah za stanovanjske nepremičnine in spremembi direktiv 2008/48/ES in 2013/36/EU ter Uredbe (EU) št. 1093/2010 (1), kakor je bila popravljena z UL L 246, 23.9.2015, str. 11, je treba vključiti v Sporazum EGP.

                        (2)

                        Prilogi IX in XIX k Sporazumu EGP bi bilo zato treba ustrezno spremeniti –

                  SPREJEL NASLEDNJI SKLEP:

               Člen 1
               Priloga IX k Sporazumu EGP se spremeni:

                           1.

                           v točki 31g (Uredba (EU) št. 1093/2010 Evropskega parlamenta in Sveta) se doda naslednja alinea:

                                       „—

                                          32014 L 0017: Direktiva 2014/17/EU Evropskega parlamenta in Sveta z dne 4. februarja 2014 (UL L 60, 28.2.2014, str. 34), kakor je bila popravljena z UL L 246, 23.9.2015, str. 11.“;

                           2.

                           za točko 31i (Uredba (EU) št. 1095/2010 Evropskega parlamenta in Sveta) se vstavi naslednja točka:

                                       „31j.

                                          32014 L 0017: Direktiva 2014/17/ЕU Evropskega parlamenta in Sveta z dne 4. februarja 2014 o potrošniških kreditnih pogodbah za stanovanjske nepremičnine in spremembi direktiv 2008/48/ES in 2013/36/EU ter Uredbe (EU) št. 1093/2010 (UL L 60, 28.2.2014, str. 34), kakor je bila popravljena z UL L 246, 23.9.2015, str. 11.
                                       Za namene tega sporazuma se določbe Direktive uporabljajo z naslednjimi prilagoditvami:

                                                   (a)

                                                   ne glede na določbe Protokola 1 k temu sporazumu, se izraza ‚država(-e) članica(-e)‘ in ‚pristojni organi‘, če v tem sporazumu ni drugače določeno, razumeta tako, da, poleg svojega pomena v Direktivi, vključujeta tudi države Efte oziroma njihove pristojne organe;

                                                   (b)

                                                   v točki (b) člena 5(3) se za besedilo ‚evropskim nadzornim organom (Evropski bančni organ) (EBA)‘ vstavi besedilo ‚oziroma, odvisno od primera, Nadzornim organom Efte‘;

                                                   (c)

                                                   besedilo ‚po 20. marcu 2014‘ v členu 12(3) in besedilo ‚pred 20. marcem 2014‘ v členu 27(3) se, kar zadeva države Efte, glasita ‚na dan začetka veljavnosti Sklepa Skupnega odbora EGP št. …/… z dne … [tega sklepa]‘;

                                                   (d)

                                                   v členu 14(5) se, kar zadeva države Efte, besedilo ‚pred 20. marcem 2014‘ glasi ‚na dan začetka veljavnosti Sklepa Skupnega odbora EGP št. …/… z dne … [tega sklepa]‘, besedilo ‚do 21. marca 2019‘ pa se glasi ‚pet let po tem‘;

                                                   (e)

                                                   v členu 26(2) se doda naslednji pododstavek:
                                                   ‚Lihtenštajn je izvzet iz statističnega spremljanja, ki se zahtevaz odstavkom 2 člena 26.‘;

                                                   (f)

                                                   v petem pododstavku odstavka 2 in v točki (b) odstavka 4 člena 34 se besedilo ‚lahko EBA ukrepa‘ nadomesti z besedilom ‚lahko EBA oziroma, odvisno od primera, Nadzorni organ Efte ukrepa‘;

                                                   (g)

                                                   v členu 37 se besedilo ‚lahko EBA ukrepa v skladu s pooblastili, ki so mu bila dodeljena z navedenim členom, vsaka zavezujoča odločitev, ki jo EBA sprejme‘ nadomesti z besedilom ‚lahko EBA oziroma, odvisno od primera, Nadzorni organ Efte ukrepa v skladu s pooblastili, ki so mu bila dodeljena z navedenim členom, vsaka zavezujoča odločitev, ki jo EBA oziroma, odvisno od primera, Nadzorni organ Efte sprejme‘;

                                                   (h)

                                                   v členu 43 se, kar zadeva države Efte, besedilo ‚pred 21. marcem 2016‘ in ‚21. marca 2016‘ ter ‚pred 20. marcem 2014‘ glasi ‚na dan začetka veljavnosti Sklepa Skupnega odbora EGP št. …/… z dne … [tega sklepa]‘, besedilo ‚do 21. marca 2017‘ pa se glasi ‚eno leto po dnevu začetka veljavnosti Sklepa Skupnega odbora EGP št. …/… z dne … [tega sklepa]‘.“

               Člen 2
               V točki 7h (Direktiva 2008/48/ES Evropskega parlamenta in Sveta) Priloge XIX k Sporazumu EGP se doda naslednja alinea:

                           „—

                              32014 L 0017: Direktiva 2014/17/EU Evropskega parlamenta in Sveta z dne 4. februarja 2014 (UL L 60, 28.2.2014, str. 34), kakor je bila popravljena z UL L 246, 23.9.2015, str. 11.“

               Člen 3
               Besedilo Direktive 2014/17/EU, kakor je bila popravljena z UL L 246, 23.9.2015, str. 11, v islandskem in norveškem jeziku, ki se objavi v Dopolnilu EGP k Uradnemu listu Evropske unije, je verodostojno.

               Člen 4
               Ta sklep začne veljati […] pod pogojem, da so bila predložena vsa uradna obvestila v skladu s členom 103(1) Sporazuma EGP (*1).

               Člen 5
               Ta sklep se objavi v sklopu EGP Uradnega lista Evropske unije in v Dopolnilu EGP k Uradnemu listu Evropske unije.

               V Bruslju,

                     Za Skupni odbor EGP

                     Predsednik

                     Sekretarja Skupnega odbora EGP

               (1)  UL L 60, 28.2.2014, str. 34.

               (*1)  [Navedena ni nobena ustavna zahteva.] [Navedene so ustavne zahteve.]


title: Sklep Sveta (EU) 2019/381 z dne 4. marca 2019 o stališču, ki se v imenu Evropske unije zastopa v Skupnem odboru EGP glede spremembe Priloge II (Tehnični predpisi, standardi, preskušanje in certificiranje) in Priloge XI (Elektronske komunikacije, avdiovizualne storitve in informacijska družba) k Sporazumu EGP (Besedilo velja za EGP.)

text:
                  11.3.2019

                  SL

                  Uradni list Evropske unije

                  L 69/46

         SKLEP SVETA (EU) 2019/381
         z dne 4. marca 2019
         o stališču, ki se v imenu Evropske unije zastopa v Skupnem odboru EGP glede spremembe Priloge II (Tehnični predpisi, standardi, preskušanje in certificiranje) in Priloge XI (Elektronske komunikacije, avdiovizualne storitve in informacijska družba) k Sporazumu EGP
         (Besedilo velja za EGP)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti členov 43, 114 in 337 v povezavi s členom 218(9) Pogodbe,
         ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru (1) in zlasti člena 1(3) Uredbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o Evropskem gospodarskem prostoru (2) (v nadaljnjem besedilu: Sporazum EGP) je začel veljati 1. januarja 1994.

                     (2)

                     V skladu s členom 98 Sporazuma EGP se lahko Skupni odbor EGP med drugim odloči spremeniti Prilogo II (Tehnični predpisi, standardi, preskušanje in certificiranje) in Prilogo XI (Elektronske komunikacije, avdiovizualne storitve in informacijska družba) k navedenemu Sporazumu.

                     (3)

                     Direktivo (EU) 2015/1535 Evropskega parlamenta in Sveta (3) je treba vključiti v Sporazum EGP.

                     (4)

                     Prilogi II in XI k Sporazumu EGP bi bilo zato treba ustrezno spremeniti.

                     (5)

                     Stališče Unije v Skupnem odboru EGP bi moralo zato temeljiti na priloženem osnutku sklepa –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Skupnem odboru EGP glede predlagane spremembe Priloge II (Tehnični predpisi, standardi, preskušanje in certificiranje) in Priloge XI (Elektronske komunikacije, avdiovizualne storitve in informacijska družba) k Sporazumu EGP, temelji na osnutku sklepa Skupnega odbora EGP, priloženega temu sklepu.

            Člen 2
            Ta sklep začne veljati na dan sprejetja.

            V Bruslju, 4. marca 2019

                  Za Svet

                  Predsednik

               A. ANTON

            (1)  UL L 305, 30.11.1994, str. 6.

            (2)  UL L 1, 3.1.1994, str. 3.

            (3)  Direktiva (EU) 2015/1535 Evropskega parlamenta in Sveta z dne 9. septembra 2015 o določitvi postopka za zbiranje informacij na področju tehničnih predpisov in pravil za storitve informacijske družbe (UL L 241, 17.9.2015, str. 1).

            OSNUTEK
            SKLEPA SKUPNEGA ODBORA EGP št. …/2019
            z dne …
            o spremembi Priloge II (Tehnični predpisi, standardi, preskušanje in certificiranje) in Priloge XI (Elektronske komunikacije, avdiovizualne storitve in informacijska družba) k Sporazumu EGP
            SKUPNI ODBOR EGP JE –
            ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP) in zlasti člena 98 Sporazuma EGP,
            ob upoštevanju naslednjega:

                        (1)

                        Direktivo (EU) 2015/1535 Evropskega parlamenta in Sveta z dne 9. septembra 2015 o določitvi postopka za zbiranje informacij na področju tehničnih predpisov in pravil za storitve informacijske družbe (1) je treba vključiti v Sporazum EGP.

                        (2)

                        Direktiva (EU) 2015/1535 razveljavlja Direktivo 98/34/ES Evropskega parlamenta in Sveta (2), kakor je bila spremenjena z Direktivo 98/48/ES Evropskega parlamenta in Sveta (3), ki je vključena v Sporazum EGP in jo je zato treba v okviru Sporazuma EGP razveljaviti.

                        (3)

                        Države Efte lahko izdajo pripombe in podrobna mnenja v zvezi z osnutkom tehničnega predpisa, ki so ga priglasile druge države Efte, vendar lahko predložijo le pripombe v zvezi z osnutkom tehničnega predpisa, ki ga priglasijo države članice Unije, in obratno.

                        (4)

                        Prilogi II in XI k Sporazumu EGP bi bilo zato treba ustrezno spremeniti –

                  SPREJEL NASLEDNJI SKLEP:

               Člen 1
               Besedilo točke 1 (Direktiva 98/34/ES Evropskega parlamenta in Sveta) poglavja XIX Priloge II k Sporazumu EGP se nadomesti z naslednjim:
               „32015 L 1535: Direktiva (EU) 2015/1535 Evropskega parlamenta in Sveta z dne 9. septembra 2015 o določitvi postopka za zbiranje informacij na področju tehničnih predpisov in pravil za storitve informacijske družbe (UL L 241, 17.9.2015, str. 1).
               Za namene tega sporazuma se določbe Direktive uporabljajo z naslednjimi prilagoditvami:

                           (a)

                           drugi pododstavek člena 1(1)(c) se nadomesti z naslednjim:
                           ‚Izraz ‚tehnična specifikacija‘ zajema tudi proizvodne metode in postopke, ki se uporabljajo za proizvode, namenjene za prehrano ljudi in živali ter medicinske proizvode, kakor so opredeljeni v členu 1 Direktive 2001/83/ES (kakor je vključena v točko 15q poglavja XIII Priloge II k Sporazumu s Sklepom Skupnega odbora EGP št. 82/2002 z dne 25. junija 2002 (4)), kot tudi proizvodne metode in postopke v zvezi z drugimi proizvodi, kadar ti vplivajo na njihove značilnosti.‘;

                           (b)

                           v členu 5(1) se prvemu pododstavku doda naslednje:
                           ‚Celotno besedilo priglašenega osnutka tehničnega predpisa mora biti na voljo v jeziku izvirnika in tudi v celoti prevedeno v enega od uradnih jezikov Unije.‘;

                           (c)

                           v členu 5(1) se doda naslednji pododstavek:
                           ‚Komisija v imenu Unije na eni strani in Nadzorni organ Efte ali države Efte prek Nadzornega organa Efte na drugi strani lahko zaprosijo za dodatne informacije v zvezi s priglašenim osnutkom tehničnega predpisa.‘;

                           (d)

                           v členu 5(2) se doda naslednji pododstavek:
                           ‚Nadzorni organ Efte posreduje Komisiji pripombe držav Efte v obliki enkratnega koordiniranega obvestila, pripombe Uniji pa Komisija posreduje Nadzornemu organu Efte.‘;

                           (e)

                           izraza ‚država članica‘ in ‚Komisija‘ v členu 6(1), (2) in (7) se nadomestita z izrazom ‚država Efte‘ oziroma ‚Nadzorni organ Efte‘;

                           (f)

                           člen 6(3), (4), (5) in (6) se ne uporablja.“

               Člen 2
               Besedilo točke 5i (Direktiva 98/34/ES Evropskega parlamenta in Sveta) Priloge XI k Sporazumu EGP se nadomesti z naslednjim:
               „32015 L 1535: Direktiva (EU) 2015/1535 Evropskega parlamenta in Sveta z dne 9. septembra 2015 o določitvi postopka za zbiranje informacij na področju tehničnih predpisov in pravil za storitve informacijske družbe (UL L 241, 17.9.2015, str. 1).
               Za namene tega sporazuma se določbe Direktive uporabljajo z naslednjimi prilagoditvami:

                           (a)

                           drugi pododstavek člena 1(1)(c) se nadomesti z naslednjim:
                           ‚Izraz ‚tehnična specifikacija‘ zajema tudi proizvodne metode in postopke, ki se uporabljajo za proizvode, namenjene za prehrano ljudi in živali ter medicinske proizvode, kakor so opredeljeni v členu 1 Direktive 2001/83/ES (kakor je vključena v točko 15q poglavja XIII Priloge II k Sporazumu s Sklepom Skupnega odbora EGP št. 82/2002 z dne 25. junija 2002 (5)), kot tudi proizvodne metode in postopke v zvezi z drugimi proizvodi, kadar ti vplivajo na njihove značilnosti.‘;

                           (b)

                           v členu 5(1) se prvemu pododstavku doda naslednje:
                           ‚Celotno besedilo priglašenega osnutka tehničnega predpisa mora biti na voljo v jeziku izvirnika in tudi v celoti prevedeno v enega od uradnih jezikov Unije.‘;

                           (c)

                           v členu 5(1) se doda naslednji pododstavek:
                           ‚Komisija v imenu Unije na eni strani in Nadzorni organ Efte ali države Efte prek Nadzornega organa Efte na drugi strani lahko zaprosijo za dodatne informacije v zvezi s priglašenim osnutkom tehničnega predpisa.‘;

                           (d)

                           v členu 5(2) se doda naslednji pododstavek:
                           ‚Nadzorni organ Efte posreduje Komisiji pripombe držav Efte v obliki enkratnega koordiniranega obvestila, pripombe Uniji pa Komisija posreduje Nadzornemu organu Efte.‘;

                           (e)

                           izraza ‚država članica‘ in ‚Komisija‘ v členu 6(1), (2) in (7) se nadomestita z izrazom ‚država Efte‘ oziroma ‚Nadzorni organ Efte‘;

                           (f)

                           člen 6(3), (4), (5) in (6) se ne uporablja.“

               Člen 3
               Besedilo Direktive (EU) 2015/1535 v islandskem in norveškem jeziku, ki se objavi v Dopolnilu EGP k Uradnemu listu Evropske unije, je verodostojno.

               Člen 4
               Ta sklep začne veljati pod pogojem, da so bila predložena vsa uradna obvestila v skladu s členom 103(1) Sporazuma EGP (*1).

               Člen 5
               Ta sklep se objavi v sklopu EGP Uradnega lista Evropske unije in Dopolnilu EGP k Uradnemu listu Evropske unije.

               V Bruslju,

                     Za Skupni odbor EGP

                     Predsednik

                     Sekretarja Skupnega odbora EGP

               (1)  UL L 241, 17.9.2015, str. 1.

               (2)  UL L 204, 21.7.1998, str. 37.

               (3)  UL L 217, 5.8.1998, str. 18.

               (4)  UL L 266, 3.10.2002, str. 32 in Dopolnilo EGP št. 49, 3.10.2002, str. 22.

               (5)  UL L 266, 3.10.2002, str. 32 in Dopolnilo EGP št. 49, 3.10.2002, str. 22.

               (*1)  [Navedena ni nobena ustavna zahteva.] [Navedene so ustavne zahteve.]


title: Sklep (EU, Euratom) 2019/383 predstavnikov vlad držav članic z dne 6. marca 2019 o imenovanju sodnika Splošnega sodišča

text:
                  11.3.2019

                  SL

                  Uradni list Evropske unije

                  L 69/51

         SKLEP (EU, Euratom) 2019/383 PREDSTAVNIKOV VLAD DRŽAV ČLANIC
         z dne 6. marca 2019
         o imenovanju sodnika Splošnega sodišča
         PREDSTAVNIKI VLAD DRŽAV ČLANIC EVROPSKE UNIJE SO –
         ob upoštevanju Pogodbe o Evropski uniji in zlasti člena 19 navedene pogodbe,
         ob upoštevanju Pogodbe o delovanju Evropske unije ter zlasti členov 254 in 255 navedene pogodbe,
         ob upoštevanju Pogodbe o ustanovitvi Evropske skupnosti za atomsko energijo in zlasti člena 106a(1) navedene pogodbe,
         ob upoštevanju naslednjega:

                     (1)

                     V členu 48 Protokola št. 3 o Statutu Sodišča Evropske unije, kakor je spremenjen z Uredbo (EU, Euratom) 2015/2422 Evropskega parlamenta in Sveta (1), je določeno, da ima Splošno sodišče od 1. septembra 2019 dva sodnika na državo članico.

                     (2)

                     V členu 2(c) navedene uredbe je določeno, da se mandat štirih sodnikov od devetih dodatnih sodnikov, ki so imenovani s 1. septembrom 2019, izteče 31. avgusta 2022. Ti štirje sodniki se izberejo tako, da vlade štirih držav članic predlagajo vsaka po dva sodnika za delno zamenjavo v sestavi Splošnega sodišča v letu 2022.

                     (3)

                     Za mesto dodatne sodnice Splošnega sodišča je bila predlagana Tuula Riitta PYNNÄ.

                     (4)

                     Odbor, ustanovljen na podlagi člena 255 Pogodbe o delovanju Evropske unije, je dal mnenje o ustreznosti Tuule Riitte PYNNÄ za opravljanje nalog sodnice Splošnega sodišča –

               SPREJELI NASLEDNJI SKLEP:

            Člen 1
            Tuula Riitta PYNNÄ se imenuje za sodnico Splošnega sodišča za obdobje od 1. septembra 2019 do 31. avgusta 2022.

            Člen 2
            Ta sklep začne veljati na dan objave v Uradnem listu Evropske unije.

            V Bruslju, 6. marca 2019

                  Predsednica

               L. ODOBESCU

            (1)  Uredba (EU, Euratom) 2015/2422 Evropskega parlamenta in Sveta z dne 16. decembra 2015 o spremembi Protokola št. 3 o Statutu Sodišča Evropske unije (UL L 341, 24.12.2015, str. 14).


title: Sklep Sveta (EU) 2019/407 z dne 4. marca 2019 o sklenitvi, v imenu Evropske unije, Sporazuma za preprečevanje nereguliranega ribolova na odprtem morju v osrednjem Arktičnem oceanu

text:
                  15.3.2019

                  SL

                  Uradni list Evropske unije

                  L 73/1

         SKLEP SVETA (EU) 2019/407
         z dne 4. marca 2019
         o sklenitvi, v imenu Evropske unije, Sporazuma za preprečevanje nereguliranega ribolova na odprtem morju v osrednjem Arktičnem oceanu
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43 v povezavi s točko (a)(v) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     Unija je v okviru skupne ribiške politike izključno pristojna za sprejemanje ukrepov za ohranjanje morskih bioloških virov ter sklepanje sporazumov s tretjimi državami in mednarodnimi organizacijami v tej zvezi.

                     (2)

                     V skladu s sklepoma Sveta 98/392/ES (2) in 98/414/ES (3) je Unija pogodbenica Konvencije Združenih narodov o pomorskem mednarodnem pravu z dne 10. decembra 1982 (v nadaljnjem besedilu: Konvencija) in Sporazuma o uporabi določb Konvencije Združenih narodov o pomorskem pravu z dne 10. decembra 1982 glede ohranjanja in upravljanja čezconskih staležev rib in izrazito selivskih staležev rib (v nadaljnjem besedilu: Sporazum o staležih rib). S Konvencijo in Sporazumom o staležih rib se od vseh držav zahteva, da sodelujejo pri ohranjanju in upravljanju živih morskih virov. Ta obveznost je izpolnjena s Sporazumom za preprečevanje nereguliranega ribolova na odprtem morju v osrednjem Arktičnem oceanu (v nadaljnjem besedilu: Sporazum).

                     (3)

                     Uredba (EU) št. 1380/2013 Evropskega parlamenta in Sveta (4) določa, da Unija vodi zunanje odnose na področju ribištva v skladu z mednarodnimi obveznostmi in cilji politike ter cilji in načeli iz členov 2 in 3 navedene uredbe, da bi zagotovila trajnostno izkoriščanje, upravljanje in ohranjanje morskih bioloških virov in morskega okolja. Sporazum je v skladu z navedenimi cilji.

                     (4)

                     Svet je 31. marca 2016 Komisijo pooblastil, da se v imenu Unije pogaja o mednarodnem sporazumu za preprečevanje nereguliranega ribolova na odprtem morju v osrednjem Arktičnem oceanu. Ta pogajanja so bila uspešno zaključena 30. novembra 2017. V skladu s Sklepom Sveta (EU) 2018/1257 (5) je bil Sporazum za preprečevanje nereguliranega ribolova na odprtem morju v osrednjem Arktičnem oceanu podpisan 3. oktobra 2018 s pridržkom njegove poznejše sklenitve.

                     (5)

                     S tem da bo Unija postala pogodbenica Sporazuma, se bo spodbujala doslednost njenega pristopa k ohranjanju v vseh oceanih ter okrepila njena zaveza za dolgoročno ohranjanje in trajnostno uporabo morskih bioloških virov na svetovni ravni in je zato v interesu Unije.

                     (6)

                     Sporazum bi bilo treba odobriti –

               SPREJEL NASLEDNJI SKLEP:

            Člen 1
            Sporazum za preprečevanje nereguliranega ribolova na odprtem morju v osrednjem Arktičnem oceanu (v nadaljnjem besedilu: Sporazum) se odobri v imenu Unije.
            Besedilo Sporazuma je priloženo temu sklepu.

            Člen 2
            Predsednik Sveta imenuje osebo(-e), pooblaščeno(-e), da v imenu Unije deponira(-jo) listine o odobritvi iz člena 15 Sporazuma.

            Člen 3
            Ta sklep začne veljati tretji dan po objavi v Uradnem listu Evropske unije.

            V Bruslju, 4. marca 2019

                  Za Svet

                  Predsednik

               A. ANTON

            (1)  Odobritev z dne 12. februarja 2019 (še ni objavljena v Uradnem listu).

            (2)  Sklep Sveta 98/392/ES z dne 23. marca 1998 o sklenitvi Konvencije Združenih narodov o pomorskem pravu z dne 10. decembra 1982 in Sporazuma o izvajanju dela XI Konvencije z dne 28. julija 1994 s strani Evropske skupnosti (UL L 179, 23.6.1998, str. 1).

            (3)  Sklep Sveta 98/414/ES z dne 8. junija 1998 o ratifikaciji, s strani Evropske skupnosti, Sporazuma o uporabi določb Konvencije Združenih narodov o pomorskem pravu z dne 10. decembra 1982 glede ohranjanja in upravljanja čezconskih staležev rib in izrazito selivskih staležev rib (UL L 189, 3.7.1998, str. 14).

            (4)  Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).

            (5)  Sklep Sveta (EU) 2018/1257 z dne 18. septembra 2018 o podpisu, v imenu Evropske unije, Sporazuma za preprečevanje nereguliranega ribolova na odprtem morju v osrednjem Arktičnem oceanu (UL L 238, 21.9.2018, str. 1).


title: Sklep Sveta (SZVP) 2019/415 z dne 14. marca 2019 o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine

text:
                  15.3.2019

                  SL

                  Uradni list Evropske unije

                  L 73/110

         SKLEP SVETA (SZVP) 2019/415
         z dne 14. marca 2019
         o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 17. marca 2014 sprejel Sklep 2014/145/SZVP (1).

                     (2)

                     Svet je 12. septembra 2018 sprejel Sklep (SZVP) 2018/1237 (2), s katerim je podaljšal ukrepe iz Sklepa 2014/145/SZVP za nadaljnjih šest mesecev.

                     (3)

                     Zaradi nadaljnjega spodkopavanja oziroma ogrožanja ozemeljske nedotakljivosti, suverenosti in neodvisnosti Ukrajine bi bilo treba Sklep 2014/145/SZVP podaljšati še za šest mesecev.

                     (4)

                     Svet je pregledal posamezne uvrstitve na seznam iz Priloge k Sklepu 2014/145/SZVP in sklenil spremeniti podatke v zvezi z nekaterimi posamezniki in subjekti.

                     (5)

                     Vnos za eno pokojno osebo bi bilo treba črtati s seznama oseb in subjektov.

                     (6)

                     Sklep 2014/145/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            V členu 6 Sklepa 2014/145/SZVP se drugi odstavek nadomesti z naslednjim:

               „Ta sklep se uporablja do 15. septembra 2019.“

            Člen 2
            Priloga k Sklepu 2014/145/SZVP se spremeni, kot je določeno v Prilogi k temu sklepu.

            Člen 3
            Ta sklep začne veljati dan po objavi v Uradnem listu Evropske unije.

            V Bruslju, 14. marca 2019

                  Za Svet

                  Predsednik

               G. CIAMBA

            (1)  Sklep Sveta 2014/145/SZVP z dne 17. marca 2014 o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (UL L 78, 17.3.2014, str. 16).

            (2)  Sklep Sveta (SZVP) 2018/1237 z dne 12. septembra 2018 o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (UL L 231, 14.9.2018, str. 27).

            PRILOGA
            Priloga k Sklepu 2014/145/SZVP se spremeni:

                        (1)

                        vnos za naslednjo osebo se črta:

                                    96.

                                    Alexander Vladimirovich ZAKHARCHENKO;

                        (2)

                        vnosi glede oseb in subjektov s seznama v nadaljevanju se nadomestijo z naslednjimi vnosi:
                        Osebe

                                       Ime

                                       Podatki o istovetnosti

                                       Razlogi

                                       Datum uvrstitve na seznam

                                       „19.

                                       Aleksandr Viktorovich VITKO
                                       (Александр Викторович ВИТКО)

                                       Datum rojstva: 13.9.1961
                                       Kraj rojstva: Vitebsk (SSR Belorusija)

                                       Nekdanji poveljnik črnomorske flote, admiral. Namestnik poveljnika ruske flote.
                                       Odgovoren je za poveljevanje ruskim silam, ki so zasedle suvereno ukrajinsko ozemlje.

                                       17.3.2014

                                       22.

                                       Dmitry Olegovich ROGOZIN
                                       (Дмитрий Олегович РОГОЗИН)

                                       Datum rojstva: 21.12.1963
                                       Kraj rojstva: Moskva

                                       Nekdanji podpredsednik vlade Ruske federacije. Javno pozival k priključitvi Krima.
                                       Od leta 2018 na položaju generalnega direktorja v državni družbi.

                                       21.3.2014

                                       31.

                                       Valery Kirillovich MEDVEDEV
                                       (Валерий Кириллович МЕДВЕДЕВ)
                                       Valeriy Kyrylovych MEDVEDIEV
                                       (Валерiй Кирилович МЕДВЕДЄВ)

                                       Datum rojstva: 21.8.1946
                                       Kraj rojstva: Šmakovka, območje Primorskega

                                       Nekdanji predsednik volilne komisije v Sevastopolu (do 26. maja 2017). Odgovoren je za izvedbo referenduma na Krimu. V skladu z ruskim sistemom odgovoren za podpis referendumskih rezultatov.
                                       Še vedno dejavno podpira separatistične dejavnosti in politike.

                                       21.3.2014

                                       35.

                                       Oleg Yevgenyvich BELAVENTSEV
                                       (Олег Евгеньевич БЕЛАВЕНЦЕВ)

                                       Datum rojstva: 15.9.1949
                                       Kraj rojstva: Moskva

                                       Nekdanji pooblaščeni predstavnik predsednika Ruske federacije v t. i. Zveznem okrožju Krim, odgovoren je za izvajanje ustavnih odločb voditelja ruske države na ozemlju priključene Avtonomne republike Krim. Nekdanji nestalni član ruskega Varnostnega sveta.
                                       Nekdanji pooblaščeni predstavnik predsednika Ruske federacije v Zveznem okrožju Severni Kavkaz (do junija 2018).
                                       Še vedno dejavno podpira separatistične dejavnosti in politike.

                                       29.4.2014

                                       36.

                                       Oleg Genrikhovich SAVELYEV
                                       (Олег Генрихович САВЕЛЬЕВ)

                                       Datum rojstva: 27.10.1965
                                       Kraj rojstva: Leningrad

                                       Nekdanji minister za zadeve Krima. Odgovoren za vključevanje priključene Avtonomne republike Krim v Rusko federacijo.
                                       Nekdanji namestnik vodje kabineta ruske vlade, odgovoren za organizacijo dela vladne komisije za socialno-ekonomski razvoj tako imenovane ‚Republike Krim‘.
                                       Vodja kabineta računskega sodišča Ruske federacije.

                                       29.4.2014

                                       46.

                                       Denys Volodymyrovych PUSHYLIN (Денис Володимирович ПУШИЛIН)
                                       Denis Vladimirovich PUSHILIN (Денис Владимирович ПУШИЛИ)

                                       Datum rojstva: 9.5.1981 ali 9.5.1982
                                       Kraj rojstva: Makijevka (Doneško okrožje)

                                       Eden od voditeljev Ljudske republike Doneck. Sodeloval je pri zasedbi in okupaciji regionalne uprave v Donecku leta 2014. Do 4. septembra 2015 tako imenovani namestnik predsednika ‚ljudskega sveta‘ tako imenovane ‚Ljudske republike Doneck‘. Od 4. septembra 2015‚predsednik‘‚ljudskega sveta Ljudske republike Doneck‘. Od 7. septembra 2018 tako imenovani ‚namestnik voditelja Ljudske republike Doneck‘. Tako imenovani ‚voditelj Ljudske republike Doneck‘ po tako imenovanih ‚volitvah‘11. novembra 2018.

                                       29.4.2014

                                       55.

                                       Igor Nikolaevich BEZLER (tudi Bes (hudič))
                                       (Игорь Николаевич БЕЗЛЕР)
                                       Ihor Mykolayovych BEZLER
                                       (Iгор Миколайович БЕЗЛЕР)

                                       Datum rojstva: 30.12.1965
                                       Kraj rojstva: Simferopol, Krim

                                       Eden od nekdanjih voditeljev samooklicane milice iz Horlivke. Prevzel je nadzor nad stavbo urada ukrajinske varnostne službe v Doneškem okrožju, zatem pa zasedel okrožni urad Ministrstva za notranje zadeve v mestu Horlivka. Povezan je z Igorjem Strelkovim/Girkinom in je bil pod njegovim poveljstvom vpleten v umor namestnika predsednika mestnega sveta Horlivke Volodimirja Ribaka.
                                       Še vedno dejavno podpira separatistične dejavnosti in politike.

                                       12.5.2014

                                       83.

                                       Ekaterina Yurievna GUBAREVA
                                       (Екатерина Юрьевна ГУБАРЕВА)
                                       Kateryna Yuriyivna GUBARIEVA (HUBARIEVA)
                                       (Катерина Юрiївна ГУБАРЄВА)

                                       Datum rojstva: 5.7.1983 ali 10.3.1983
                                       Kraj rojstva: Kahovka, Heršovsko okrožje

                                       Kot nekdanja t. i. ‚ministrica za zunanje zadeve‘ je bila odgovorna za obrambo t. i. ‚Ljudske republike Doneck‘, s čimer je spodkopavala ozemeljsko nedotakljivost, suverenost in neodvisnost Ukrajine. S prevzemom in izvajanjem te funkcije torej podpira dejavnosti in politike, ki spodkopavajo ozemeljsko nedotakljivost, suverenost in neodvisnost Ukrajine. Še vedno dejavno podpira separatistične dejavnosti in politike.
                                       Nekdanja članica t. i. Ljudskega sveta ‚Ljudske republike Doneck‘ (do novembra 2018).

                                       25.7.2014

                                       89.

                                       Oksana TCHIGRINA
                                       Oksana Aleksandrovna CHIGRINA (CHYHRYNA)
                                       (Оксана Александровна ЧИГРИНА)

                                       Datum rojstva: morda 23.7.1981

                                       Nekdanja predstavnica za stike z javnostjo t. i. ‚vlade‘ t. i. ‚Ljudske republike Lugansk‘, ki je dajala izjave, s katerimi je med drugim upravičevala sestrelitev ukrajinskega vojaškega letala, zajetje talcev in bojne aktivnosti nezakonitih oboroženih skupin, s čimer je spodkopavala ozemeljsko nedotakljivost, suverenost in enotnost Ukrajine.
                                       Nekdanja predstavnica za stike z javnostjo na tiskovnem uradu Ljudske republike Lugansk.
                                       Še vedno dejavno podpira separatistične dejavnosti in politike.

                                       30.7.2014

                                       91.

                                       Sergey Vadimovich ABISOV
                                       (Сергей Вадимович АБИСОВ)
                                       Sergiy (Serhiy) Vadymovych ABISOV
                                       (Сергiй Вадимович АБIСОВ)

                                       Datum rojstva: 27.11.1967
                                       Kraj rojstva: Simferopol, Krim

                                       Njegovo sprejetje imenovanja za t. i. ‚ministra za notranje zadeve Republike Krim‘ (na to mesto ga je 5. maja 2014 z odlokom št. 301 imenoval predsednik Rusije) in njegovo delovanje v tej funkciji spodkopava ozemeljsko nedotakljivost, suverenost in enotnost Ukrajine.
                                       Junija 2018 razrešen s položaja t. i. ‚ministra za notranje zadeve Republike Krim‘.

                                       30.7.2014

                                       97.

                                       Vladimir Petrovich KONONOV (tudi ‚Car‘)
                                       (Владимир Петровнч КОНОНОВ)
                                       Volodymyr Petrovych KONONOV
                                       (Володимир Петрович КОНОНОВ)

                                       Datum rojstva: 14.10.1974
                                       Kraj rojstva: Gorski (Lugansko okrožje)

                                       S 14. avgustom 2014 je nadomestil Igorja Strelkova/Girkina kot t. i. ‚minister za obrambo‘‚Ljudske republike Doneck‘. Od aprila 2014 domnevno poveljuje enoti separatističnih borcev v Donecku, pri čemer je obljubil, da bo izpeljal strateško nalogo odvrnitve vojaške agresije Ukrajine. S tem Kononov podpira ukrepe in politike, ki spodkopavajo ozemeljsko nedotakljivost, suverenost in neodvisnost Ukrajine.
                                       Septembra 2018 razrešen s položaja t. i. ‚ministra za obrambo‘.

                                       12.9.2014

                                       102.

                                       Andrei Nikolaevich RODKIN
                                       (Андрей Николаевич РОДКИН)

                                       Datum rojstva: 23.9.1976
                                       Kraj rojstva: Moskva

                                       Nekdanji predstavnik tako imenovane ‚Ljudske republike Doneck‘ v Moskvi. V svojih izjavah je med drugim govoril o pripravljenosti milic, da se vključijo v gverilsko vojno in zasežejo sisteme orožja ukrajinskih oboroženih sil. Tako podpira dejavnosti in politike, ki spodkopavajo ozemeljsko nedotakljivost, suverenost in neodvisnost Ukrajine.
                                       Eden od nekdanjih voditeljev ‚zveze donbaških prostovoljcev‘.
                                       Še vedno dejavno podpira separatistične dejavnosti in politike.

                                       12.9.2014

                                       103.

                                       Aleksandr Akimovich KARAMAN
                                       (Александр Акимович КАРАМАН)
                                       Alexandru CARAMAN

                                       Datum rojstva: 26.7.1956
                                       Kraj rojstva: Cioburciu, okraj Slobozie, zdaj Republika Moldavija

                                       Nekdanji t. i. ‚podpredsednik vlade Ljudske republike Doneck, pristojen za socialne zadeve‘. Povezan je z Vladimirjem Antjufejevom, ki je odgovoren za separatistične ‚vladne‘ dejavnosti t. i. ‚vlade Ljudske republike Doneck‘. Tako podpira dejavnosti in politike, ki spodkopavajo ozemeljsko nedotakljivost, suverenost in neodvisnost Ukrajine. Varovanec nekdanjega namestnika ruskega predsednika vlade Dmitrija Rogozina. Nekdanji vodja administracije Sveta ministrov ‚Ljudske republike Doneck‘.
                                       Do marca 2017 t. i. ‚pooblaščeni predstavnik predsednika‘ t. i. ‚Pridnestrske moldavske republike‘ pri Ruski federaciji.
                                       Še vedno dejavno podpira separatistične dejavnosti in politike.

                                       12.9.2014

                                       120.

                                       Sergey Yurievich KOZYAKOV
                                       (Сергей Юрьевич КОЗЬЯКОВ)
                                       Serhiy Yuriyovych KOZYAKOV
                                       (Сергiй Юрiйович КОЗЬЯКОВ)

                                       Datum rojstva: 29.9.1982 ali 23.9.1982

                                       Kot nekdanji t. i. ‚vodja centralne volilne komisije Luganska‘ je bil odgovoren za organizacijo t. i. volitev 2. novembra 2014 v ‚Ljudski republiki Lugansk‘. Te ‚volitve‘ so bile v nasprotju z ukrajinskim pravom in zato nezakonite. Od oktobra 2015 do decembra 2017 je bil t. i. ‚minister za pravosodje‘‚Ljudske republike Lugansk‘.
                                       S prevzemom in izvajanjem te funkcije ter z organizacijo nezakonitih ‚volitev‘ je torej dejavno podpiral dejavnosti in politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.
                                       Še naprej podpira in legitimizira separatistične politike v sodelovanju s separatističnimi oblastmi.

                                       29.11.2014

                                       122.

                                       Larisa Leonidovna AIRAPETYAN (tudi Larysa AYRAPETYAN, Larisa AIRAPETYAN ali Larysa AIRAPETYAN)
                                       (Лариса Леонидовна АЙРАПЕТЯН)
                                       (Лариса Леонiдiвна АЙРАПЕТЯН)

                                       Datum rojstva: 21.2.1970

                                       Nekdanja t. i. ‚ministrica za zdravje‘ t. i. ‚Ljudske republike Lugansk‘. Kandidirala na t. i. ‚volitvah‘2. novembra 2014 na mesto ‚voditelja‘ t. i. ‚Ljudske republike Lugansk‘.
                                       Te ‚volitve‘ so v nasprotju z ukrajinskim pravom, zato so nezakonite.
                                       S prevzemom in opravljanjem te funkcije ter z vložitvijo uradne kandidature na nezakonitih ‚volitvah‘ torej dejavno podpira dejavnosti in politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.
                                       Še vedno dejavno podpira separatistične dejavnosti in politike.

                                       29.11.2014

                                       129.

                                       Yevgeniy Eduardovich MIKHAYLOV (tudi Yevhen Eduardovych MYCHAYLOV)
                                       (Евгений Эдуардович МИХАЙЛОВ)
                                       (Євген Едуардович МИХАЙЛОВ)

                                       Datum rojstva: 17.3.1963
                                       Kraj rojstva: Arhangelsk

                                       Nekdanji t. i. ‚minister v Svetu ministrov‘ (vodja administracije za vladne zadeve) ‚Ljudske republike Doneck‘.
                                       S prevzemom in izvajanjem te funkcije torej dejavno podpira dejavnosti in politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.
                                       Še vedno dejavno podpira separatistične dejavnosti in politike.

                                       29.11.2014

                                       132.

                                       Vladyslav Mykolayovych DEYNEGO (tudi Vladislav Nikolayevich DEYNEGO)
                                       (Владислав Миколайович ДЕЙНЕГО)
                                       (Владислав Николаевич ДЕЙНЕГО)

                                       Datum rojstva: 12.3.1964
                                       Kraj rojstva: Romni, Sumiško okrožje
                                       Ромны, Сумская область

                                       Nekdanji ‚namestnik vodje‘‚Ljudskega sveta‘ t. i. ‚Ljudske republike Lugansk‘.
                                       S prevzemom in izvajanjem te funkcije torej dejavno podpira dejavnosti in politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.
                                       Trenutno t. i. ‚namestnik ministra za zunanje zadeve‘ t. i. ‚Ljudske republike Lugansk‘.

                                       29.11.2014

                                       138.

                                       Alexandr Vasilievich SHUBIN
                                       (Александр Васильевич ШУБИН)

                                       Datum rojstva: 20.5.1972 ali 30.5.1972
                                       Kraj rojstva: Lugansk

                                       Nekdanji t. i. ‚minister za pravosodje‘ nezakonite t. i. ‚Ljudske republike Lugansk‘. Nekdanji predsednik ‚centralne volilne komisije‘ t. i. ‚Ljudske republike Lugansk‘.
                                       S prevzemom in izvajanjem te funkcije torej dejavno podpira dejavnosti in politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.
                                       Junija 2018 razrešen s položaja predsednika ‚centralne volilne komisije‘ t. i. ‚Ljudske republike Lugansk‘.

                                       16.2.2015

                                       142.

                                       Aleksandr Yurievich TIMOFEEV
                                       (Александр Юрьевич ТИМОФЕЕВ)
                                       Oleksandr Yuriyovych TYMOFEYEV
                                       (Олександр Юрiйович ТИМОФЕЄВ)

                                       Datum rojstva: 15.5.1971
                                       Kraj rojstva: Nevinomisk, Stavropol Krai
                                       Невинномысск, Ставропольский край

                                       Nekdanji t. i. ‚minister za finance in davke‘‚Ljudske republike Doneck‘.
                                       S prevzemom in izvajanjem te funkcije torej dejavno podpira dejavnosti in politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.
                                       Septembra 2018 razrešen s položaja t. i. ‚ministra za finance in davke‘.

                                       16.2.2015

                                       149.

                                       Andrei Valeryevich KARTAPOLOV
                                       (Андрей Валерьевич КАРТAПOЛOВ)

                                       Datum rojstva: 9.11.1963
                                       Kraj rojstva: NDR (DDR)

                                       Nekdanji poveljnik zahodnega vojaškega območja. Nekdanji direktor glavnega operativnega oddelka in namestnik vodje generalštaba oboroženih sil Ruske federacije. Dejavno sodeloval pri oblikovanju in izvajanju vojaške kampanje ruskih sil v Ukrajini.
                                       V skladu s priznanimi dejavnostmi generalštaba izvajal operativni nadzor nad oboroženimi silami ter je tako dejavno sodeloval pri oblikovanju in izvajanju politike ruske vlade, ki ogroža ozemeljsko celovitost, suverenost in neodvisnost Ukrajine.
                                       Namestnik ministra za obrambo od julija 2018.

                                       16.2.2015“

                        Subjekti

                                       Ime

                                       Podatki o istovetnosti

                                       Razlogi

                                       Datum uvrstitve na seznam

                                       „4.

                                       T. i. ‚Ljudska republika Doneck‘
                                       ‚Донецкая народная республика‘
                                       ‚Donétskaya naródnaya respúblika‘

                                       Uradne informacije:
                                       https://dnr-online.ru/
                                       http://smdnr.ru/
                                       https://dnrsovet.su/
                                       https://denis-pushilin.ru/

                                       T. i. ‚Ljudska republika Doneck‘ je bila razglašena 7. aprila 2014.
                                       Odgovorna za organizacijo nezakonitega referenduma 11. maja 2014. Razglasitev neodvisnosti 12. maja 2014.
                                       24. maja 2014 sta t. i. ‚ljudski republiki‘ Doneck in Lugansk podpisali sporazum o ustanovitvi t. i. ‚Zvezne države Novorusije‘.
                                       To je kršitev ukrajinskega ustavnega prava ter posledično tudi mednarodnega prava; je tudi spodkopavanje ozemeljske nedotakljivosti, suverenosti in neodvisnosti Ukrajine.
                                       Rekrutira tudi ljudi za nezakonite oborožene separatistične skupine, s čimer ogroža stabilnost in varnost Ukrajine.

                                       25.7.2014

                                       5.

                                       T. i. ‚Zvezna država Novorusija‘
                                       ‚Федеративное государство Новороссия‘
                                       ‚Federativnoye Gosudarstvo Novorossiya‘

                                       Uradna sporočila za javnost:
                                       http://novopressa.ru/
                                       http://novorossia-tv.ru/
                                       http://novorossia.today/
                                       http://novorossiia.ru/
                                       https://www.novorosinform.org/

                                       24. maja 2014 sta t. i. ‚ljudski republiki‘ Doneck in Lugansk podpisali sporazum o ustanovitvi nepriznane t. i. ‚Zvezne države Novorusije‘.
                                       To je kršitev ukrajinskega ustavnega prava ter posledično tudi mednarodnega prava; je tudi ogrožanje ozemeljske nedotakljivosti, suverenosti in neodvisnosti Ukrajine.

                                       25.7.2014

                                       24.

                                       Republika Doneck (javna organizacija)
                                       Донецкая республика

                                       Uradne informacije:
                                       http://oddr.info/

                                       Javna ‚organizacija‘, ki je nominirala kandidate na t. i. ‚volitvah‘ t. i. ‚Ljudske republike Doneck‘2. novembra 2014 in 11. novembra 2018. Te ‚volitve‘ so v nasprotju z ukrajinskim pravom, zato so nezakonite.
                                       Z uradnim sodelovanjem na nezakonitih ‚volitvah‘ je torej dejavno podpirala ukrepe in politike, ki spodkopavajo ozemeljsko celovitost, suverenost in neodvisnost Ukrajine ter dodatno destabilizirajo Ukrajino. Ustanovil jo je Andriy PURGIN, vodi pa jo Alexander ZAKHARCHENKO. Leta 2018 je nominirala Denisa PUSHYLINA na mesto ‚voditelja‘ tako imenovane ‚Ljudske republike Doneck‘.

                                       29.11.2014

                                       25.

                                       Mir za regijo Lugansk (Mir Luganschine)
                                       Мир Луганщине

                                       https://mir-lug.info/

                                       Javna ‚organizacija‘, ki je nominirala kandidate na t. i. ‚volitvah‘ t. i. ‚Ljudske republike Lugansk‘2. novembra 2014 in 11. novembra 2018. Te ‚volitve‘ so v nasprotju z ukrajinskim pravom, zato so nezakonite.
                                       Z uradnim sodelovanjem na nezakonitih ‚volitvah‘ je torej dejavno podpirala ukrepe in politike, ki spodkopavajo ozemeljsko celovitost, suverenost in neodvisnost Ukrajine ter dodatno destabilizirajo Ukrajino.

                                       29.11.2014

                                       26.

                                       Svobodni Donbas (Free Donbass, tudi ‚Free Donbas‘, ‚Svobodny Donbass‘)
                                       Свободньιй Донбасс

                                       http://www.odsd.ru/

                                       Javna ‚organizacija‘, ki je nominirala kandidate na t. i. ‚volitvah‘ t. i. ‚Ljudske republike Doneck‘2. novembra 2014 in 11. novembra 2018. Te ‚volitve‘ so v nasprotju z ukrajinskim pravom, zato so nezakonite.
                                       Z uradnim sodelovanjem na nezakonitih ‚volitvah‘ je torej dejavno podpirala ukrepe in politike, ki spodkopavajo ozemeljsko celovitost, suverenost in neodvisnost Ukrajine ter dodatno destabilizirajo Ukrajino.

                                       29.11.2014

                                       28.

                                       Gospodarska unija Luganska (Luganskiy Ekonomicheskiy Soyuz)
                                       Луганский экономический союз

                                       Uradne informacije:
                                       https://nslnr.su/about/obshchestvennye-organizatsii/337/
                                       https://vk.com/public97306393

                                       ‚Socialna organizacija‘, ki je nominirala kandidate na t. i. nezakonitih ‚volitvah‘ t. i. ‚Ljudske republike Lugansk‘2. novembra 2014 in 11. novembra 2018. Leta 2014 je kandidata Olega AKIMOVA nominirala na mesto ‚predsednika‘ t. i. ‚Ljudske republike Lugansk‘ in leta 2018 na mesto člana t. i. ‚Ljudskega sveta‘‚Ljudske republike Lugansk‘. Te ‚volitve‘ so v nasprotju z ukrajinskim pravom, zato so nezakonite.
                                       Z uradnim sodelovanjem na nezakonitih ‚volitvah‘ je torej dejavno podpirala ukrepe in politike, ki spodkopavajo ozemeljsko celovitost, suverenost in neodvisnost Ukrajine ter dodatno destabilizirajo Ukrajino.

                                       29.11.2014“


title: Sklep Sveta (SZVP) 2019/416 z dne 14. marca 2019 o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine

text:
                  15.3.2019

                  SL

                  Uradni list Evropske unije

                  L 73/117

         SKLEP SVETA (SZVP) 2019/416
         z dne 14. marca 2019
         o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 17. marca 2014 sprejel Sklep 2014/145/SZVP (1).

                     (2)

                     Zaradi uporabe sile Ruske federacije, ki je 25. novembra 2018 v Kerškem prelivu priprla ukrajinske pripadnike vojaških sil in zasegla plovila, s čimer je kršila mednarodno pravo ter suverenost in ozemeljsko nedotakljivost Ukrajine, bi bilo treba po mnenju Sveta na seznam oseb, subjektov in organov, za katere veljajo omejevalni ukrepi, iz Priloge k Sklepu 2014/145/SZVP dodati osem oseb.

                     (3)

                     Prilogo k Sklepu 2014/145/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Osebe s seznama iz Priloge k temu sklepu se dodajo na seznam iz Priloge k Sklepu 2014/145/SZVP.

            Člen 2
            Ta sklep začne veljati na dan objave v Uradnem listu Evropske unije.

            V Bruslju, 14. marca 2019

                  Za Svet

                  Predsednik

               G. CIAMBA

            (1)  Sklep Sveta 2014/145/SZVP z dne 17. marca 2014 o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (UL L 78, 17.3.2014, str. 16).

            PRILOGA
            Na seznam oseb iz Priloge k Sklepu 2014/145/SZVP se dodajo naslednje osebe:

                           Ime

                           Podatki o istovetnosti

                           Razlogi

                           Datum uvrstitve na seznam

                           „176.

                           Sergey Nikolayevich STANKEVICH
                           (Сергей Николаевич СТАНКЕВИЧ)

                           Spol: moški
                           Datum rojstva: 27.1.1963

                           Vodja obmejnega direktorata za ‚Republiko Krim in mesto Sevastopol‘ v okviru zvezne službe Ruske federacije za nacionalno varnost, kontraadmiral. Pri izvajanju te funkcije je bil odgovoren za ukrepanje obalne straže mornarice Ruske federacije zoper Ukrajino 25. novembra 2018, ki je ukrajinskim plovilom preprečilo dostop do njihove obale Azovskega morja, s čimer se je spodkopavala ozemeljska nedotakljivost in suverenost Ukrajine ter ogrožala njena varnost z omejevanjem gibanja in operativnosti plovil ukrajinske mornarice
                           S tem ukrepanjem se je podprla tudi konsolidacija nezakonite priključitve Krimskega polotoka Ruski federaciji.

                           15.3.2019

                           177.

                           Andrey Borisovich SHEIN
                           (Андрей Борисович ШЕИН)

                           Spol: moški
                           Datum rojstva: 10.6.1971

                           Namestnik vodje obmejnega direktorata za ‚Republiko Krim in mesto Sevastopol‘ v okviru zvezne službe Ruske federacije za nacionalno varnost, vodja enote obalne straže. Pri izvajanju te funkcije je sodeloval v operacijah zoper ukrajinske ladje in njihove posadke med ukrepanjem Ruske federacije zoper Ukrajino 25. novembra 2018, ki je ukrajinskim plovilom preprečilo dostop do njihove obale Azovskega morja, s čimer se je spodkopavala ozemeljska nedotakljivost in suverenost Ukrajine ter ogrožala njena varnost z omejevanjem gibanja in operativnosti plovil ukrajinske mornarice.
                           S tem ukrepanjem se je podprla tudi konsolidacija nezakonite priključitve Krimskega polotoka Ruski federaciji.

                           15.3.2019

                           178.

                           Aleksey Mikhailovich SALYAEV
                           Aleksey Mikhailovich SALYAYEV
                           Oleksii Mykhailovych SALIAIEV
                           (Алексей Михайлович САЛЯЕВ, Олексій Михайлович САЛЯЄВ)

                           Spol: moški
                           Datum rojstva: 22.8.1978

                           Poveljujoči častnik obmejnega patruljnega čolna ‚Don‘ (z identifikacijsko oznako 353) službe mejne straže v okviru zvezne službe Ruske federacije za nacionalno varnost. Poveljeval je plovilu, ki je dejavno sodelovalo pri ukrepanju Ruske federacije zoper ukrajinska plovila in njihove posadke 25. novembra 2018, in vodil napad proti vlačilcu ukrajinske mornarice ‚Yany Kapu‘. S tem ukrepanjem je bil ukrajinskim plovilom preprečen dostop do njihove obale Azovskega morja, s čimer se je spodkopavala ozemeljska nedotakljivost in suverenost Ukrajine ter ogrožala njena varnost z omejevanjem gibanja in operativnosti plovil ukrajinske mornarice.
                           S tem ukrepanjem se je podprla tudi konsolidacija nezakonite priključitve Krimskega polotoka Ruski federaciji.

                           15.3.2019

                           179.

                           Andrei SHIPITSIN / SHYPITSIN
                           (Андрей ШИПИЦИН / ШИПІЦИН)

                           Spol: moški
                           Datum rojstva: 25.12.1969

                           Poveljujoči častnik obmejnega patruljnega čolna ‚Izumrud‘ službe mejne straže v okviru zvezne službe Ruske federacije za nacionalno varnost. Poveljeval je plovilu, ki je dejavno sodelovalo pri ukrepanju Ruske federacije zoper ukrajinska plovila in njihove posadke 25. novembra 2018, ki je ukrajinskim plovilom preprečilo dostop do njihove obale Azovskega morja, s čimer se je spodkopavala ozemeljska nedotakljivost in suverenost Ukrajine ter ogrožala njena varnost z omejevanjem gibanja in operativnosti plovil ukrajinske mornarice.
                           S tem ukrepanjem se je podprla tudi konsolidacija nezakonite priključitve Krimskega polotoka Ruski federaciji.

                           15.3.2019

                           180.

                           Aleksey Vladimirovich SHATOKHIN / Oleksii Volodymyrovich SHATOKHIN
                           (Алексей Владимирович ШАТОХИН / Олексій Володимирович ШАТОХІН)

                           Spol: moški
                           Datum rojstva: 26.1.1971

                           Vodja službe kontrolne točke za ‚Republiko Krim in mesto Sevastopol‘ v Kerškem prelivu v okviru zvezne službe Ruske federacije za nacionalno varnost. Sodeloval je v operacijah zoper ukrajinska plovila med ukrepanjem sil Ruske federacije zoper ukrajinska plovila in njihove posadke 25. novembra 2018, ki je ukrajinskim plovilom preprečilo dostop do njihove obale Azovskega morja, s čimer se je spodkopavala ozemeljska nedotakljivost in suverenost Ukrajine ter ogrožala njena varnost z omejevanjem gibanja in operativnosti plovil ukrajinske mornarice.
                           S tem ukrepanjem se je podprla tudi konsolidacija nezakonite priključitve Krimskega polotoka Ruski federaciji.

                           15.3.2019

                           181.

                           Ruslan Alexandrovich ROMASHKІN
                           (Руслан Александрович РОМАШКИН)

                           Spol: moški
                           Datum rojstva: 15.6.1976

                           Vodja službe kontrolne točke za ‚Republiko Krim in mesto Sevastopol‘ v okviru zvezne službe Ruske federacije za nacionalno varnost. Pri izvajanju te funkcije je bil odgovoren za usklajevanje ukrepanja sil Ruske federacije zoper ukrajinska plovila in njihove posadke 25. novembra 2018, ki je ukrajinskim plovilom preprečilo dostop do njihove obale Azovskega morja, s čimer se je spodkopavala ozemeljska nedotakljivost in suverenost Ukrajine ter ogrožala njena varnost z omejevanjem gibanja in operativnosti plovil ukrajinske mornarice.
                           S tem ukrepanjem se je podprla tudi konsolidacija nezakonite priključitve Krimskega polotoka Ruski federaciji.

                           15.3.2019

                           182.

                           Sergey Alekseevich SHCHERBAKOV
                           (Сергей Алексеевич ЩЕРБАКОВ; Сергій Олексійович ЩЕРБАКОВ)

                           Spol: moški
                           Datum rojstva: 2.11.1986

                           Poveljujoči častnik protipodmorniške ladje ‚Suzdalets‘ črnomorske flote Ruske federacije. Poveljeval je ladji, ki je sodelovala pri ukrepanju Ruske federacije zoper ukrajinska plovila in njihove posadke 25. novembra 2018, in dejavno sodeloval pri blokadi vlačilca ‚Yany Kapu‘ in zasegu oborožene topnjače ‚Nikopol‘. S tem ukrepanjem je bil ukrajinskim plovilom preprečen dostop do njihove obale Azovskega morja, s čimer se je spodkopavala ozemeljska nedotakljivost in suverenost Ukrajine ter ogrožala njena varnost z omejevanjem gibanja in operativnosti plovil ukrajinske mornarice.
                           S tem ukrepanjem se je podprla tudi konsolidacija nezakonite priključitve Krimskega polotoka Ruski federaciji.

                           15.3.2019

                           183.

                           Aleksandr Vladimirovich DVORNIKOV
                           (Александр Владимирович ДВОРНИКОВ)

                           Spol: moški
                           Datum rojstva: 22.8.1961
                           Kraj rojstva: Ussuriysk, Primorskiy Krai, Ruska federacija

                           Poveljnik južnega vojaškega območja ruskih oboroženih sil, generalpolkovnik in odgovoren za vojaške sile v tej regiji, vključno z nezakonito priključenim Krimom in Sevastopolom. Pri izvajanju te funkcije je bil odgovoren za ukrepe črnomorske flote in drugih oboroženih sil Ruske federacije zoper Ukrajino 25. novembra 2018, ki je ukrajinskim plovilom preprečilo dostop do njihove obale Azovskega morja, s čimer se je spodkopavala ozemeljska nedotakljivost in suverenost Ukrajine ter ogrožala njena varnost z omejevanjem gibanja in operativnosti plovil ukrajinske mornarice.
                           S tem ukrepanjem se je podprla tudi konsolidacija nezakonite priključitve Krimskega polotoka Ruski federaciji.

                           15.3.2019“.